Lav et referat af nedenstående tekst:

Tekst:
Han kender arbejdsrutinerne ind og ud, for han har været på vinduesfabrikken Idealcombi i Hurup i 15 år. Kalle Mose Kristensen er 63 år gammel, og i de seneste tre år har han været på en seniorordning. Han holder tidlig weekend, for han har fri hver fredag. - Seniorordningen betyder, at jeg fortsat kan blive på arbejdsmarkedet. I den alder jeg har, kan jeg ikke være på arbejde i fem dage, siger Kalle Mose Kristensen, mens han sætter lister på et vindue. Frivillig seniorordning Når medarbejderne på Idealcombi fylder 62 år bliver de tilbudt en frivillig individuel seniorordning. Den kan indeholde nedsat arbejdstid, ekstra ferie eller arbejde med mindre fysisk belastning. -	I Danmark har vi en stigende beskæftigelse, og demografien gør, at der kommer færre unge på arbejdsmarkedet. Så det med at kunne fastholde medarbejdere er blevet endnu vigtigere. Der er det grå guld en væsentlig ressource for os, siger HR-chef hos Idealcombi Jesper Sørensen. Se indslaget med Kalle og virksomheden Idealcombi her: Nordjyske virksomheder er dårligst Ifølge en undersøgelse foretaget af fagforbundet 3F er virksomhederne i Nordjylland de dårligste til at tilbyde seniorordninger. Undersøgelsen viser, at 36 procent af de nordjyske 3F-seniorer på arbejdsmarkedet oplever, at deres arbejdsplads tager særlige hensyn til dem. I Region Hovedstaden er det 45 procent. Samtidig fortæller 46 procent af de nordjyder, vis arbejdsplads tager hensyn til dem, at det får dem til at blive længere på arbejdsmarkedet. Ifølge arbejdsmarkedsforsker Per H. Jensen fra Aalborg Universitet, er der mange seniorer, der har lyst til at blive længere tid på arbejdsmarkedet. - De her seniorer kan afhjælpe manglen på arbejdskraft, men vi må også se i øjnene, at det ikke er alle seniorer, der kan blive på arbejdsmarkedet frem til folkepensionsalderen. Undersøgelser viser, at mere end 50 procent af seniorerne rapporterer, at de ikke tror, at de kan blive på arbejdsmarkedet frem til, de når folkepensionsalderen, siger Per H. Jensen. Ifølge arbejdsmarkedsforskeren er det en myte, at ældre medarbejdere ikke kan lære nyt. - Der er en udbredt opfattelse af, at ældre medarbejdere ikke kan lære nyt, og at de ikke har nogen fysisk styrke. Man skal ikke skære alle seniorer over en kam. Der er mange seniorer, der både har fysisk styrke og kan lære nyt, siger Per H. Jensen. Seniorordning har givet fire år mere på arbejdsmarkedet Idealcombi indførte senioraftalen for 15 år siden. I dag har de 15 medarbejdere på ordningen. - Hvis ikke der var den ordning, så ville jeg have været nødt til at finde noget andet at lave, så havde jeg ikke kunne blive her, hvor der er hårdt fysisk arbejde, siger Kalle Mose Kristensen. Arbejdsstyrken på Idealcombi er grå i toppen. 20 procent af medarbejderne er over 60 år. Er der ulemper ved det? - Man kan jo spørge, hvad nu hvis vi fik ”for mange” (seniorer, red.). Vi skal jo også sørge for at rekruttere bredt, også aldersmæssigt, men jeg synes ikke, det er noget problem, at vi har mange seniorer, siger HR-chef Jesper Sørensen. Om et halvt år går Kalle på Arne-pension. Han mener selv, at seniorordningen har givet ham fire år ekstra på arbejdsmarkedet. - Så vil jeg nyde mit otium. Jeg har været på arbejdsmarkedet siden 1976, siger Kalle Mose Kristensen.

Referat:
Nordjyske virksomheder er de dårligste til at tilbyde seniorordninger. Det viser en ny undersøgelse som fagforbundet 3F har lavet. På Idealcombi i Hurup er seniorordningerne med til at fastholde medarbejdere.